**Még néhány vezetői erény: becsület, tisztesség, etika**

A három fogalom minden felnőtt ember életének a vezérfonala. A menedzsment szempontjából is szükséges értelmezni őket. Elsősorban az okoz konfliktust, ha szorult helyzetben lévő emberek érdeke - például a vállalat munkavállalóinak érdeke - és az általam vezetett vállalat érdeke között kell választanom és jó döntést hoznom. Lojalitásom a vállalathoz köt. Szerencsére a legtöbb vállalatnál, akár az anyavállalati dokumentációban (Policy Book= Politikák Könyve), akár az ISO kézikönyvben megtalálhatók azok a vállalati szabályzatok, amelyek konkrét eljárásokat fogalmaznak meg a legtöbb olyan esetre, amikor a vállalat érdekében a dolgozót esetleg hátrány érheti. A tisztesség megnyilvánulása az, hogy demonstratív módon megélem a szabályszerű magatartást és cselekvést. Elsősorban magamra tartom kötelezőnek a vállalati szabályzatokat. Példát mutatok azok betartásában a többi dolgozónak és mindenkor a vállalati szabályzatok szerint cselekszem és intézkedem. A rendszer akkor működik etikusan, ha átlátható. Az átlátható rendszerben ki kell, hogy ismerje magát az a munkatársunk, aki éppen rossz úton jár, és hasonlóképpen, útmutatást kell kapjon az, aki fogódzót keres valamely kétséges dolga megítélését illetően.

Amire nehéz becsületes, tisztességes és etikus szabályt alkotni, az a mester és a tanítvány viszonya egy szervezeten belül. A becsvágy, a törekvés a jó minőségű karrier után, ez legyen a tettek mozgatója. Karrierje során találkozik majd óriásokkal és törpékkel. Nem szabad egyik kategóriát sem túlértékelni, egyszerűen kezelni kell a helyzetet. Az idősebb kollégák is voltak fiatalok, és átélték a karrier építés kezdeti szakaszait. A munkahelyi környezetben gyorsan kiderül, hogy ők, az idősebbek, melyik kategóriába tartoznak. A törpékről nem sokat lehet mondani. Ők azok, akiket a konjunktúra hulláma elhelyezett egy posztra, képtelenek onnan tovább lépni, és még talán arra sem képesek, hogy rendesen ellássák a munkájukat. Ehelyett falakat építenek maguk köré, nem láthatsz be a fal mögé, mert amit megszereztek, védik, vigyáznak, nehogy a tudásuk a fiatalok kezébe kerüljön. Az óriások vállán állni jó. Ez az a mester, aki meglátja a beosztottjában azt a fiatalt, aki ő is volt 20-25 évvel azelőtt, hogy a mestere lett volna. Megengedi, hogy felálljon a vállára, a fiatal kolléga megtudhatja tőle mindazokat a fogásokat, amelyeket aztán a karrierje csúcsán ő kell, hogy átadjon a magához hasonló fiataloknak. Engedi dolgozni és örömmel figyeli a kolléga kibontakozását, az önálló munkáját.